અમદાવાદ શહેર સહિત રાજયભરમાં આજે ભારે ઉત્તેજનાભર્યા અને ઉત્સાહના માહોલ વચ્ચે ગુજરાત બાર કાઉન્સીલના ૨૫ સભ્યોની પ્રતિષ્ઠાભરી અને અત્યંત રસાકસીભરી ચૂંટણી યોજાઇ હતી. સમગ્ર રાજયમાં બાર કાઉન્સીલની ચૂંટણીને લઇ એકંદરે શાંતિપૂર્ણ માહોલમાં મતદાન સંપન્ન થયું હતું. જો કે, ભદ્ર ખાતેના ગુજરાત કલબના મતદાન મથક પર વકીલોની ભારે ભીડ, અંધાધૂંધી અને અવ્યવસ્થાને લઇ એક તબક્કે બાર કાઉન્સીલ ઓફ ઇન્ડિયાના ઓર્બ્ઝર્વર દ્વારા એક કલાક સુધી મતદાન અટકાવાયું હતુ પરંતુ પરિસ્થિતિ નહી સુધરતાં આખરે બીસીઆઇના ઓર્બ્ઝર્વર એવા નિવૃત્ત હાઇકોર્ટ જજ ડી.કે.ત્રિવેદી દ્વારા વ્યથિત હૃદયે ગુજરાત બાર કાઉન્સીલના ઇતિહાસમાં સૌપ્રથમવાર આ મતદાનમથકનું મતદાન આખરે રદ જાહેર કરાયું હતું. હવે મતગણતરીની તારીખ ૭મી એપ્રિલ પહેલાના કોઇપણ દિવસે આ મતદાનમથકનું મતદાન યોજવામાં આવશે. રાજયભરના વકીલઆલમમાં આજે માત્ર બાર કાઉન્સીલના ૨૫ સભ્યોની ચૂંટણીની જ ચર્ચા ચાલી હતી. આ સાથે જ ૯૯ ઉમેદવારોના ભાવિ મતપેટીમાં સીલ થઇ ગયા છે. હવે તા.૭મી એપ્રિલથી બાર કાઉન્સીલની આ ચૂંટણીની મતગણતરી હાથ ધરાશે. ભદ્ર કોર્ટ સ્થિત ગુજરાત કલબ ખાતેના મતદાન મથક પર આજે વકીલોના મતદાન દરમ્યાન ડુપ્લીકેટ મતદાર સ્લીપો રીતસરની મતદાનમથકની બહાર ફરતી હતી, જો જોઇ ચૂંટણી અધિકારીઓ પણ ચોંકી ઉઠયા હતા. એટલું જ નહી, ગુજરાત કલબ ખાતેના મતદાન મથકે બપોરના સમયે વકીલોની ભારે ભીડ અને અરાજકતા જોવા મળી હતી. મતદાન મથકમાં મતદાન કર્યા બાદ પણ કેટલાક વકીલો અંદર જ ઉભા રહી જતા હતા, તો કેટલાક ઉમેદવારોના પોલીંગ એજન્ટ એકથી વધુ તૈનાત કરાયા હતા.